CELEX: 32017D0599
Language: sk
Date: 2017-03-22 00:00:00
Title: Rozhodnutie Komisie (EÚ) 2017/599 z 22. marca 2017 o navrhovanej iniciatíve občanov s názvom „Občianstvo EÚ pre Európanov: zjednotení v rozmanitosti napriek princípom ius soli a ius sanguinis“ [oznámené pod číslom C(2017) 2001]

28.3.2017   
            
            
               SK
            
            
               Úradný vestník Európskej únie
            
            
               L 81/18
            
         ROZHODNUTIE KOMISIE (EÚ) 2017/599
   z 22. marca 2017
   o navrhovanej iniciatíve občanov s názvom „Občianstvo EÚ pre Európanov: zjednotení v rozmanitosti napriek princípom ius soli a ius sanguinis“
   
      
         [oznámené pod číslom C(2017) 2001]
      
   
   (Iba anglické znenie je autentické)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 211/2011 zo 16. februára 2011 o iniciatíve občanov (1), a najmä na jeho článok 4,
   keďže:
   
               (1)
            
            
               Predmet navrhovanej iniciatívy občanov s názvom „Občianstvo EÚ pre Európanov: zjednotení v rozmanitosti napriek princípom ius soli a ius sanguinis“ sa týka „povahy a účelu občianstva Únie, predovšetkým vo vzťahu k štátnej príslušnosti. Vystúpenia členského štátu z Únie a jeho účinkov. Práv občanov zaručených právom EÚ“.
            
         
               (2)
            
            
               Občianstvo Únie dopĺňa štátne občianstvo a nenahrádza ho. Predpokladom pre nadobudnutie občianstva Únie je štátna príslušnosť k niektorému z členských štátov. Určitá osoba sa teda stáva občanom Únie len pod podmienkou, že aspoň jeden zo štátov, ktorých je štátnym príslušníkom, je členom Únie.
            
         
               (3)
            
            
               Táto súvzťažnosť medzi štátnou príslušnosťou k niektorému z členských štátov Únie a občianstvom Únie je zakotvená v zmluvách. Zmluvy neposkytujú žiadny právny základ, ktorým by sa inštitúcie EÚ splnomocňovali prijať právny akt Únie na účely uplatňovania zmlúv s cieľom udeliť občianstvo Únie osobám, ktoré nie sú štátnymi príslušníkmi niektorého z členských štátov Únie.
            
         
               (4)
            
            
               Môže sa však prijať právny akt Únie na účely uplatňovania zmlúv upravujúci práva štátnych príslušníkov tretích krajín, ktorí sa oprávnene zdržiavajú v niektorom z členských štátov, vrátane podmienok voľného pohybu a pobytu v ostatných členských štátoch EÚ. Takýmto právnym aktom sa teda môžu občanom štátu, ktorý vystúpil z Únie podľa článku 50 Zmluvy o EÚ, udeliť určité práva, podobné tým, ktoré sú spojené s občianstvom Únie.
            
         
               (5)
            
            
               Zmluva o Európskej únii (Zmluva o EÚ) posilňuje občianstvo Únie a ďalej zlepšuje demokratické fungovanie Únie okrem iného tým, že stanovuje právo každého občana zúčastňovať sa na demokratickom živote Únie prostredníctvom európskej iniciatívy občanov.
            
         
               (6)
            
            
               Postupy a podmienky požadované v prípade iniciatívy občanov by preto mali byť v záujme podpory účasti občanov a zaistenia väčšej prístupnosti Únie jasné, jednoduché, používateľsky prijateľné a primerané povahe iniciatívy občanov.
            
         
               (7)
            
            
               Z týchto dôvodov je vhodné vziať do úvahy, že navrhovaná iniciatíva občanov – keďže jej cieľom je predloženie návrhu právneho aktu Únie na účely uplatňovania zmlúv, ktorý by upravoval práva štátnych príslušníkov tretích krajín, ktorí sa oprávnene zdržiavajú v niektorom z členských štátov, vrátane podmienok ich voľného pohybu a pobytu v ostatných členských štátoch EÚ a ktorý by najmä udeľoval určité práva, podobné tým, ktoré sú spojené s občianstvom Únie, občanom štátu, ktorý vystúpil z Únie podľa článku 50 Zmluvy o EÚ – nie je zjavne mimo rámca právomocí Komisie predložiť návrh právneho aktu Únie na účely uplatňovania zmlúv v súlade článkom 4 ods. 2 písm. b) uvedeného nariadenia.
            
         
               (8)
            
            
               Navrhovaná iniciatíva občanov s názvom „Občianstvo EÚ pre Európanov: zjednotení v rozmanitosti napriek princípom ius soli a ius sanguinis“ by sa preto mala zaregistrovať. Pre navrhovanú iniciatívu občanov by sa mali zbierať vyhlásenia o podpore – za predpokladu, že jej cieľom je predloženie návrhu právneho aktu Únie na účely uplatňovania zmlúv, ktorý by upravoval práva štátnych príslušníkov tretích krajín, ktorí sa oprávnene zdržiavajú v niektorom z členských štátov, vrátane podmienok ich voľného pohybu a pobytu v ostatných členských štátoch EÚ a ktorý by najmä udeľoval občanom štátu, ktorý vystúpil z Únie podľa článku 50 Zmluvy o EÚ, určité práva, podobné tým, ktoré sú spojené s občianstvom Únie,
            
         PRIJALA TOTO ROZHODNUTIE:
   Článok 1
   1.   Navrhovaná iniciatíva občanov s názvom „Občianstvo EÚ pre Európanov: zjednotení v rozmanitosti napriek princípom ius soli a ius sanguinis“ sa týmto registruje.
   2.   Vyhlásenia o podpore tejto navrhovanej iniciatívy občanov sa môžu zbierať na základe predpokladu, že jej cieľom je predloženie návrhu právneho aktu Únie, ktorým by sa zaistilo, že po vystúpení členského štátu v súlade s článkom 50 Zmluvy o EÚ budú môcť občania danej krajiny naďalej požívať práva podobné tým, ktoré mali, keď bola daná krajina členským štátom.
   Článok 2
   Toto rozhodnutie nadobúda účinnosť 27. marca 2017.
   Článok 3
   Toto rozhodnutie je určené organizátorom (členom občianskeho výboru) navrhovanej iniciatívy občanov s názvom „Občianstvo EÚ pre Európanov: zjednotení v rozmanitosti napriek princípom ius soli a ius sanguinis“ zastúpenej [osobné údaje boli v nadväznosti na konzultáciu s organizátormi vymazané], ktorí konajú ako kontaktné osoby.
   
      V Bruseli 22. marca 2017
      
         
            Za Komisiu
         
         Frans TIMMERMANS
         
            podpredseda
         
      
   
   
      (1)  Ú. v. EÚ L 65, 11.3.2011, s. 1.